Anno 1888 is des oide Burgtheata ogrissn wuan und in gaunzn Michaelaplotz hams aa umbaut. Draufhi is des Demel-Gschäft aufn Koimoakt 14 valegt wuan. Des neie Gschäft is vaum Hofliefarantn Portois & Fix aufwendig eingricht wuan; im Stü vaum Neo-Rokoko, mit Mahagonihoiz und vüü Spiagln. Staumkundn woan weida de Mitglieda vaum Weana Hof wia de Kaisarin Elisabeth ("Sisi") und de gaunze Weana Hotwolee. De Hofburg hod si bei großn Festln sogoa des Personäu unz Gschia vaum Demel ausglichn.